Sklep II Ips 2/2010
Datum: 2010-11-18T01:00:00.000+01:00
ecli: ECLI:SI:VSRS:2010:II.IPS.2.2010.1
opravilna_stevilka_ii_stopnje: VSL I Cp 1559/2009
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: stroški postopka - odmera stroškov

## Jedro

Z delno razveljavitvijo sodb nižjih sodišč, ki se nanaša na časovno obdobje od 8. 6. 1995 do 10. 6. 1998, je nastala situacija, v kateri ni mogoče opredeliti dosedanjega uspeha v pravdi glede posamezne pravdne stranke. Situacija je zato v bistvenem enaka (kar se tiče stroškov), kot če bi bile sodbe v celoti razveljavljene in bi moralo sodišče prve stopnje odločati o vseh zahtevkih.

## Izrek

Sklep Vrhovnega sodišča II Ips 2/2010 z dne 3. junija 2010 se v I. točki izreka dopolni tako, da se razveljavijo sodba sodišča druge stopnje ter sodba in dopolnilna sodba sodišča prve stopnje tudi v delu kjer je določeno, da mora tožnica povrniti toženki njene pravdne stroške.

## Obrazložitev

1. Po prejemu sodbe in sklepa, s katerim je Vrhovno sodišče delno ugodilo tožničini reviziji in delno razveljavilo sodbe sodišč druge in prve stopnje glede odločitev, ki se nanašajo na obdobje od 8. 6. 1995 do 10. 6. 1998, je tožnica predlagala dopolnilno sodbo, ker ni bilo odločeno o usodi že prisojenih pravdnih stroškov.

2. V skladu s četrtim odstavkom 326. člena Zakona o pravdnem postopku – ZPP odloči o predlogu za dopolnitev sodbe predsednik senata brez naroka, če se predlog nanaša samo na stroške postopka.

3. Z delno razveljavitvijo sodb nižjih sodišč, ki se nanaša na časovno obdobje od 8. 6. 1995 do 10. 6. 1998, je nastala situacija, v kateri ni mogoče opredeliti dosedanjega uspeha v pravdi glede posamezne pravdne stranke. Situacija je zato v bistvenem enaka (kar se tiče stroškov), kot če bi bile sodbe v celoti razveljavljene in bi moralo sodišče prve stopnje odločati o vseh zahtevkih. Zato je revizijsko sodišče ugodilo pravočasnemu predlogu tožnice in z dopolnilnim sklepom razveljavilo tudi odločitev o prisojenih stroških postopka.